ต่างชาติเลิกสัมมนาไทยแล้วเฉียด2พัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ตัวแทนต่างชาติยกเลิกเข้าร่วมงานสัมมนาเอเชียแปซิฟิก ครั้งที่ 12 ถึง 1,940 คนหวั่นไม่ปลอดภัย
นายบรรยง วิทยวีรศักดิ์ นายกสมาคมตัวแทนประกันชีวิตและที่ปรึกษาการเงิน เปิดเผยว่า งานสัมมนานักขายแห่งเอเชียแปซิฟิก ครั้งที่ 12 ที่จัดขึ้นแล้วตั้งแต่วันที่ 5 พ.ค. และจะสิ้นสุดลงในวันที่ 7 พ.ค.นี้ ปรากฏว่าตัวแทนจากต่างประเทศยกเลิกเข้าร่วมงาน 1,940 คน จากเดิมที่คาดว่าจะยกเลิกแค่ 500 คน โดยมีตัวแทนต่างชาติเข้าร่วมสัมมนาเพียง 360 คนเท่านั้น จากทั้งหมดที่ลงทะเบียนและชำระเงินเรียบร้อยแล้ว 2,300 คน เนื่องจากรัฐบาลต่างประเทศมีการห้ามประชาชนเดินทางเข้าประเทศไทยเพราะไม่ปลอดภัย 
นายบรรยง กล่าวว่า สมาคมมีค่าใช้จ่ายในการจัดงานสัมมนาครั้งนี้กว่า 30 ล้านบาท หากทางสมาคมมีการคืนเงินให้กับผู้ที่ยกเลิกเข้าสัมมนาจะทำให้ขาดทุนร่วม 10 ล้านบาท
“ถ้าตัวแทนต่างชาติเข้ามา 2,300 คน จะนำครอบครัวมาด้วยทั้งหมดจะประมาณ 3,000 คน แต่ละคนจะใช้จ่ายในช่วง 3 วัน คนละ 3 หมื่นบาท คิดเป็นเงิน 90 ล้านบาท นี่เหลือแค่ 360 คนเท่านั้น” นายบรรยง กล่าว
นายบรรยง กล่าวอีกว่า สำหรับตัวแทนไทยมีการลงทะเบียนและชำระเงิน 4,800 คน เข้าร่วมงาน 4,300 คนถือว่าเข้าร่วมงานถึง 90% ที่ไม่เข้าร่วมงานเนื่องจากอยู่ไกล การเดินทางเข้ากรุงเทพอาจไม่สะดวก
สำหรับ หัวข้อสัมมนาหลักในปีนี้ ได้เพิ่มระดับความเข้มข้นของความเป็นมืออาชีพขึ้นอีก ด้วยการปรับเปลี่ยนตัวเองไปสู่การเรียนรู้เรื่องการเงิน การลงทุน และอื่นๆ นอกเหนือจากเรื่องการประกันชีวิต เพื่อผันตัวเองไปเป็นที่ปรึกษาการเงิน หรือไฟแนนเชียล แอ็ดไวเซอร์ เพื่อปรับตัวให้ทันกับความต้องการของประชาชน ที่ต้องการวางแผนทางการเงินให้ครอบคลุมทุกด้าน